Document ID: 32012D0275

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Μαΐου 2012
για τη συμπερίληψη ποικιλιών αμπέλου στο προσάρτημα IV του πρωτοκόλλου για τη σήμανση του οίνου όπως αυτό αναφέρεται στο άρθρο 8 παράγραφος 2 της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου
(2012/275/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2006/232/ΕΚ του Συμβουλίου, της 20ής Δεκεμβρίου 2005, σχετικά με τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου (1), και ιδίως το άρθρο 3,
Εκτιμώντας τα ακόλουθα:
(1)
Οι Ηνωμένες Πολιτείες της Αμερικής ζήτησαν την τροποποίηση του προσαρτήματος IV του πρωτοκόλλου για την επισήμανση των οίνων όπως αναφέρεται στο άρθρο 8 παράγραφος 2 της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου (2) προκειμένου να συμπεριληφθούν οι ποικιλίες αμπέλου τις οποίες κοινοποίησαν οι Ηνωμένες Πολιτείες στην Επιτροπή στις 27 Οκτωβρίου 2011. Το σχετικό αίτημα υποβλήθηκε σύμφωνα με το σημείο 3.6 (β) του προαναφερόμενου πρωτοκόλλου.
(2)
Η κοινοποίηση αφορά τον τελικό κανόνα που ενέκρινε το Alcohol and Tobacco Tax and Trade Bureau και δημοσιεύθηκε στο Ομοσπονδιακό Μητρώο της 27ης Οκτωβρίου 2011 (3), ο οποίος τροποποιεί τους κανονισμούς του Alcohol and Tobacco Tax and Trade Bureau προσθέτοντας ορισμένα νέα ονόματα στον κατάλογο των ονομάτων ποικιλιών σταφυλιών που είναι εγκεκριμένα για τον χαρακτηρισμό των αμερικανικών οίνων.
(3)
Η Επιτροπή ενημέρωσε τις Ηνωμένες Πολιτείες εντός 60 ημερών από την ημερομηνία της κοινοποίησης ότι οι ποικιλίες αμπέλου «Montepulciano» και «Blaufränkisch» μπορούν επί του παρόντος να χρησιμοποιούνται μόνον για οίνους προερχόμενους από ορισμένα κράτη μέλη, δυνάμει του άρθρου 62 παράγραφος 3 του κανονισμού (ΕΚ) αριθ. 607/2009 της Επιτροπής (4).
(4)
Η Επιτροπή πρέπει επομένως να επιβεβαιώσει ότι η Ένωση συμφωνεί με τις προτεινόμενες τροποποιήσεις του προσαρτήματος IV του πρωτοκόλλου για την επισήμανση των οίνων, πλην εκείνων που αφορούν τις ποικιλίες αμπέλου «Montepulciano» και «Blaufränkisch».
(5)
Η διαχειριστική επιτροπή για την κοινή οργάνωση των γεωργικών αγορών δεν γνωμοδότησε εντός του χρονικού ορίου που έθεσε ο πρόεδρός της.
ΑΠΟΦΑΣΙΖΕΙ:
Άρθρο 1
Σύμφωνα με το άρθρο 11 παράγραφος 5 της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για το εμπόριο οίνου, η Επιτροπή επιβεβαιώνει ότι η Ένωση συμφωνεί με τις προτεινόμενες τροποποιήσεις του προσαρτήματος IV στο πρωτόκολλο για την επισήμανση των οίνων, πλην εκείνων που αφορούν τις ποικιλίες αμπέλου «Montepulciano» και «Blaufränkisch».
Το τροποποιημένο κείμενο του προσαρτήματος IV, όπως είναι αποδεκτό από την Ένωση, καθορίζεται στο παράρτημα.
Άρθρο 2
Ο γενικός διευθυντής Γεωργίας και Αγροτικής Ανάπτυξης εξουσιοδοτείται να διαβιβάσει τη γραπτή απάντηση στις Ηνωμένες Πολιτείες της Αμερικής.
Βρυξέλλες, 2 Μαΐου 2012.

Labels: 3
17
18